Oznámenie o uplatňovaní článku 3 smernice 98/70/ES, pokiaľ ide o maximálny tlak pár benzínu

(Text s významom pre EHP)

(2020/C 127/02)

V prílohe I k smernici 98/70/ES (ďalej len „smernica o kvalite palív“) sa stanovujú technické špecifikácie benzínových palív, ktoré možno uviesť na trh v členských štátoch v súlade s článkom 3 ods. 2 uvedenej smernice.

Tieto špecifikácie zahŕňajú maximálny tlak pár stanovený na 60 kPa pre tzv. letný benzín uvedený na trh počas letného obdobia. Letné obdobie je vymedzené ako obdobie od 1. mája do 30. septembra. V členských štátoch s nízkymi teplotami v letnom období podľa vymedzenia v článku 2 ods. 5 smernice o kvalite palív sa letné obdobie vzťahuje na obdobie od 1. júna do 31. augusta. Ak sa udelí výnimka v súlade s článkom 3 ods. 5 smernice o kvalite palív, maximálny tlak pár benzínu uvedeného na trh v členských štátoch s nízkymi teplotami môže počas letných mesiacov dosiahnuť hodnotu 70 kPa, ako sa stanovuje v článku 3 ods. 4 uvedenej smernice. Cieľom tejto požiadavky na maximálny tlak pár palív uvedených na trh je ochrana verejného zdravia a životného prostredia.

Podľa článku 9a členské štáty určia pokuty uplatniteľné pri porušení požiadaviek stanovených v tejto smernici. Uvedené pokuty musia byť účinné, primerané a výstražné.

Viaceré členské štáty informovali Komisiu, že významný pokles dopytu po benzíne spôsobený opatreniami prijatými v reakcii na krízu súvisiacu s ochorením COVID-19 viedol k podstatnému zníženiu predaja tzv. zimného benzínu, t. j. paliva, ktoré nie je v súlade so špecifikáciami palív platnými v letnom období. To viedlo k vzniku nepredvídaných zásob tzv. zimného benzínu v rámci dodávateľského reťazca, ktoré môžu vydržať do 1. mája (resp. 1. júna), keď sa začnú uplatňovať špecifikácie palív uplatniteľné počas letných mesiacov. Preto možno očakávať, že do uvedeného dátumu sa tieto zásoby tzv. zimného benzínu nespotrebujú. To znamená, že do príslušného dátumu prechodu by nemohol byť sprístupnený tzv. letný benzín bez toho, aby sa najprv vyčerpali zásoby tzv. zimného benzínu.

Na základe správ, ktoré Komisia dostala od rôznych členských štátov, sa preto zdá, že existujú rôzne riešenia, ktoré jednotlivé členské štáty zvažujú s cieľom umožniť zachovanie krátkodobej dostupnosti palív pre dopravné činnosti vrátane núdzovej prepravy počas krízy.

Veľký počet členských štátov informoval Komisiu o svojom zámere požadovať, aby sa benzín s maximálnym tlakom pár 60 kPa na trh uviedol až k neskoršiemu dátumu, než je začiatok letného obdobia vymedzeného v smernici o kvalite palív, a to jeden až dva mesiace po dátume prechodu. Niektoré z týchto členských štátov plánujú zmeniť alebo už zmenili v tomto smere svoje vnútroštátne právne predpisy.

Ostatné členské štáty zvažujú riešenie, ktoré nezahŕňa formálnu zmenu príslušných právnych predpisov transponujúcich smernicu o kvalite palív, ale týka sa monitorovacej povinnosti orgánov členských štátov podľa uvedenej smernice a/alebo presadzovania súladu so špecifikáciou palív v súvislosti s tlakom pár počas letných mesiacov stanovenou v uvedenej smernici.

Komisia by sa v tomto oznámení chcela vyjadriť k týmto riešeniam.

Na úvod treba pripomenúť, že povinnosť orgánov členských štátov monitorovať súlad so špecifikáciami benzínu uvedeného na trh, ako sa to vyžaduje v článku 8 smernice o kvalite palív, nie je viazaná na žiadny konkrétny dátum.

Po druhé, pokiaľ ide o uloženie pokút v súlade s článkom 9a smernice o kvalite palív, Komisia pripomína požiadavku uplatňovať akékoľvek vnútroštátne ustanovenia týkajúce sa pokút za porušenie požiadaviek stanovených v uvedenej smernici s náležitým prihliadnutím na zásadu proporcionality.

V tejto súvislosti a s cieľom účinne uplatňovať túto všeobecnú zásadu práva Únie by sa mali zvážiť tieto kumulatívne okolnosti:

— výnimočné a nepredvídané okolnosti spôsobené krízou v súvislosti s ochorením Covid-19;

— potreba zachovať krátkodobú dostupnosť paliva v rámci Únie pre dopravné činnosti vrátane núdzovej prepravy počas krízy;

— keďže dodržiavanie požiadavky na maximálny tlak pár vo všeobecnosti slúži na obmedzenie emisií prchavých organických zlúčenín pri vyšších teplotách, podľa údajov a informácií, ktoré má Komisia k dispozícii, a keďže v tomto čase nie je možné celkové vyčíslenie vplyvov, zdá sa, že existuje malé environmentálne riziko vzhľadom na obmedzené množstvo zostávajúcich zásob tzv. zimného benzínu, očakávané krátke obdobie potrebné na vyčerpanie týchto zásob, podiel prchavých organických zlúčenín emitovaných vo všeobecnosti z cestnej dopravy a konštrukciu vozidiel zameranú na obmedzenie emisií z odparovania.

V tomto zmysle, ak sa vnútroštátne právne predpisy transponujúce smernicu o kvalite palív zmenia tak, že by už neboli v súlade s uvedenou smernicou, Komisia napriek tomu nebude otvárať postupy v prípade porušenia povinnosti, pokiaľ je tento nesúlad časovo obmedzený, nejde nad rámec toho, čo je potrebné na uvedenie na trh len zostávajúceho množstva zásob tzv. zimného paliva, netýka sa iných povinností vyplývajúcich zo smernice o kvalite palív, a tým zmierňuje riziká pre zdravie a životné prostredie, ktorých obmedzenie je cieľom špecifikácií palív uvedených v smernici o kvalite palív.

Vzhľadom na výnimočné okolnosti reštriktívnych opatrení prijatých v reakcii na krízu súvisiacu s ochorením Covid-19 sa predpokladá, že počas letného obdobia v roku 2020 nemožno na trh v členských štátoch s nízkymi teplotami uviesť žiadny iný tzv. zimný benzín okrem toho, ktorý je ešte stále na sklade do 1. mája 2020 alebo 1. júna 2020.

Komisia bude medzitým pozorne sledovať situáciu súvisiacu s vykonávaním smernice o kvalite palív. To si bude vyžadovať úzku spoluprácu s príslušnými orgánmi členských štátov.

Chceli by sme preto vyzvať všetky členské štáty, aby do 15. mája 2020 poskytli Komisii tieto údaje:

1. skutočné množstvá benzínu nespĺňajúceho špecifikácie palív platné počas letného obdobia, ktoré majú v zásobe na svojom území k 1. máju 2020. V prípade členských štátov s nízkymi teplotami v letnom období podľa vymedzenia v článku 2 ods. 5 smernice žiadame, aby nám tieto informácie boli poskytnuté čo najskôr, najneskôr však do 15. júna 2020, pokiaľ ide o zásoby benzínu k 1. júnu 2020;